Penyalin Cahaya

Penyalin Cahaya (bahasa Inggris: Photocopier) marupoan sabuah pilem drama thriller misteri Indonesia tahun 2021 nan diproduksi dek karajo samo antaro Rekata Studio jo Kaninga Pictures. Pilem ko disutradarai dek Wregas Bhanuteja nan mambuek pilem ko manjadi pilem panjang patamonyo. Pameran utamo dalam pilem ko iolah Shenina Cinnamon nan baparan sabagai Sur. Salain Shenina Cinnamon, pilem ko dibintangi pulo dek Chicco Kurniawan, Lutesha, Jerome Kurnia, Dea Panendra, jo Giulio Parengkuan. Pilem ko diluncuan patamo kali pado 8 Oktober 2021 di Festival Film Internasional Busan sarato ditayangan di Netflix pada 13 Januari 2022.
Saurang mahasiswi universitas tahun patamo, Sur, pai ka pesta untuak patamo kalinyo guno marayoan pancapaian Mata Hari, grup teater universitas tampek Sur manjadi sukarelawan sabagai perancang web. Untuak marayoan kamanangan teaternyo, Suryani meanarimo undangan bapesta dari seniornyo. Bisuak paginyo, Sur mendadak indak ingek apapun jo kahilangan beasiswa dek fotonyo sadang mabuak muncua ka publik. Hiduik Sur barubah samanjak masalah foto tu. Ditambah pulo inyo diusia dek kaluargayo. Sur curiga kalau inyo jadi korban bully seniornyo di teater Mata Hari. Sur mancari bantuan ka kawan maso keteknyo, Amin nan bakarajo jo tingga di toko fotokopi dakek kampus. Basamo kawannyo tu Sur mancari tau tantang kasus fotonyo di pesta malam tu jo maretas ponsel siswa lain.
Sasudah manyalasaian proses produksi salamo labiah dari satahun sajak 2020, Wregas Bhanuteja maumuman film panjang patamonyo: Penyalin Cahaya. Film Penyalin Cahaya marupoan produksi film panjang patamo dari Rekata Studio nan bakolaborasi jo Kaninga Pictures. Produser Adi Ekatama mangatoan basonyo carito Penyalin Cahaya maangkek topik tantang isu palecehan seksual nan paralu mandapek banyak perhatian dari masyarakaik kini ko. Produser Ajish Dibyo pun mangatoan basonyo film adolah medium nan paliang efisien untuak barargumen.
Film Penyalin Cahaya malakuan proses maambiak gambar (shooting) salamo 20 hari di Jakarta jo sakitarnyo di tangah kondisi pandemi nan mamatuhi protokol kesehatan sacaro ketat, sarato malakuan tes swab PCR atau antigen sacaro berkala.
Mian Tiara indak hanyo berakting dalam film Penyalin Cahaya, tapi pernah ikuik pulo mambuek lagu tema nan judulnyo "Di Bawah Langit Raksasa". Mian manciptaan lagu ko untuak mambungkuih jo maikek film Penyalin Cahaya dalam samangaik jo kakuatan. Wregas bapandapek tahadok lagu tu, “Lagu akan didangaan sadolah urang jo harapannyo nan mandangaan dapek melawan isu darurat tantang kekerasan jo palecehan seksual.”
Film Penyalin Cahaya ditayangan patamo kali sacaro internasional pado 8 Oktober 2021 di Festival Film Internasional Busan 2021. Festival film tu diadoan pado tanggal 6-15 Oktober 2021 di Busan, Korea Selatan. Film ko bakompetisi di program kompetisi utamo banamo 'New Currents', nan marupoan satu-satunya program kompetisi internasional film panjang di Festival Film Internasional Busan. Pado 8 November 2021, diumuman basonyo film ko akan tayang di Netflix pada 13 Januari 2022.
Poster film ko diunggah pado 1 September 2021 untuak panayangan di Festival Film Internasional Busan 2021. Trailer rasmi nan badurasi 2 menit ko diunggah di kanal YouTube Rekata Studio pado 7 Oktober 2021.
Diliek dari situs FlixPatrol, Penyalin Cahaya berhasil manduduki trending Netflix di 15 negara sajak diluncuan. Tacataik di Indonesia pilem ko manjadi nomor satu sajak rilis hinggo duo hari sasudahnyo. Pilem ko barado di urutan ka-5 di Malaysia jo Peru, urutan ka-6 di Brasil, Ekuador, jo Venezuela, posisi ka-7 di Singapura jo Argentina, posisi ka-8 di Bolivia, Honduras, Panama, Uruguay. Salain tu, Penyalin Cahaya manduduki urutan ka-9 di Bahama, Nikaragua, Trinidad jo Tobago, sarato manduduki paringkek 13 di Netflix sadolah dunia.